Document ID: 32004D0761

ID-DEĊIŻJONI TAL-KUMMISSJONI
tal-26 ta' Ottubru 2004
li tistabbilixxi dispożizzjonijiet ta' applikazzjoni tad-Direttiva 93/24/KEE tal-Kunsill fir-rigward ta' l-istħarriġ statistiku fuq il-bhejjem u l-produzzjoni tas-settur tal-bovini
(innotifikata fid-dokument bin-numru C(2004) 4091)
(Test b'rilevanza għaż-ŻEE)
(2004/761/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 93/24/KEE tal-Kunsill ta' l-1 ta' Ġunju 1993 dwar l-istħarriġ statistiku li għandu jitwettaq fil-qasam tal-produzzjoni tal-bovini (1), u b'mod speċjali l-paragrafi 2 u 3 ta' l-Artikolu 1 tagħha, il-paragrafu 2 ta' l-Artikolu 2 tagħha, il-paragrafu 2 ta' l-Artikolu 3 tagħha, l-Artikolu 6 tagħha, il-paragrafi 1 u 2 ta' l-Artikolu 8 tagħha, il-paragrafu 3 ta' l-Artikolu 10 tagħha, u l-paragrafu 2 ta' l-Artikolu 12 tagħha,
Billi:
(1)
Id-Deċiżjoni 94/433/KE tal-Kummissjoni tat-30 ta' Mejju 1994 li tistabbilixxi dispożizzjonijiet ta' applikazzjoni tad-Direttiva 93/24/KEE tal-Kunsill fir-rigward ta' l-istħarriġ statistiku fuq il-bhejjem u l-produzzjoni tas-settur tal-bovini (2) ġiet modifikata diversi drabi.
(2)
Għall-eżekuzzjoni ta' l-istħarriġ maħsub fid-Direttiva 93/24/KEE, hemm il-bżonn ta' definizzjonijiet preċiżi. Għalhekk, jaqbel li jiġi stabbilit liema rziezet se jidħlu fil-qasam mistħarreġ. Barra minn hekk, jaqbel li jiġu definiti b'mod preċiż il-kategoriji differenti għat-tqassim tar-riżultati ta' l-istħarriġ kif ukoll il-kategoriji skond il-kobor tal-mandriet u s-subdiviżjonijiet territorjali li fuq il-bażi tagħhom l-Istati Membri jiġbru r-riżultati ta' l-istħarriġ statistiku li jwettqu b'intervalli regolari. Sabiex jiġu stabbiliti l-istatistiċi tal-qtil tal-bhejjem jaqbel li tkun disponibbli definizzjoni unika tal-piż tal-karkassa.
(3)
Skond id-Direttiva 93/24/KEE, l-Istati Membri jistgħu, fuq talba tagħhom, ikunu awtorizzati biex iwettqu l-istħarriġ tax-xhur ta' Mejju/Ġunju jew Novembru/Diċembru f'reġjuni magħżula bil-kondizzjoni li dan l-istħarriġ jittratta dwar mill-inqas 70 % tal-mandriet bovini. L-Istati Membri li l-mandriet bovini tagħhom jirrappreżentaw biss persentaġġ baxx tat-total tal-mandriet tal-bhejjem tal-Komunità jistgħu, fuq talba tagħhom, ikunu awtorizzati biex jirrifjutaw totalment l-istħarriġ ta' Mejju/Ġunju jew Novembru/Diċembru jew li jipproċedu għat-tqassim reġjonali għar-riżultati definittivi ta' l-istħarriġ ta' Mejju/Ġunju. Fl-aħħar l-Istati Membri jistgħu, fuq talba tagħhom, ikunu awtorizzati biex jipproċedu għat-tqassim stipulat skond il-kategoriji tal-kobor tal-mandriet għar-riżultati ta' l-istħarriġ ta' Mejju/Ġunju.
(4)
Iddaħħlu talbiet relattivi għall-possibilitajiet differenti ta' deroga mill-Istati Membri.
(5)
Minħabba l-adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja, hemm bżonn li jsir ċertu addattar tekniku u li jinfirxu ċerti derogi għal dawn l-Istati Membri ġodda.
(6)
Ir-Regolament (KE) Nru 1059/2003 tal-Parlament Ewropew u tal-Kunsill (3) jistabbilixxi nomenklatura komuni ta' l-unitajiet territorjali statistiċi (NUTS) għall-Istati Membri; għalhekk, jaqbel li l-livelli reġjonali definiti fil-passat jiġu sostitwiti bin-nomenklatura l-ġdida NUTS.
(7)
B'hekk, jaqbel li d-Deċiżjoni 94/433/KE tkun revokata
(8)
Din id-Deċiżjoni taqbel ma' l-opinjoni tal-Kumitat Permanenti ta' l-Istatistika Agrikola,
ADOTTAT DIN ID-DEĊIŻJONI:
Artikolu 1
1. Razzett, fis-sens tal-paragrafu 2 ta' l-Artikolu 2 tad-Direttiva 93/24/KEE, hu unità tekniko-ekonomika taħt tmexxija unika u li tipproduċi prodotti agrikoli.
2. L-istħarriġ maħsub fil-paragrafu 1 ta' l-Artikolu 1 tad-Direttiva 93/24/KEE jittratta dwar:
a)
l-irziezet li l-uċuħ tagħhom huma ta' ettaru jew iktar;
b)
l-irziezet li l-uċuħ tagħhom huma ta' inqas minn ettaru, jekk jipproduċu f'ċertu qies għall-bejgħ jew jekk l-unità ta' produzzjoni tagħhom taqbeż ċerti limiti fiżiċi.
3. L-Istati Membri li jixtiequ jużaw limitu ieħor għall-istħarriġ tagħhom jintrabtu li jistabbilixxu dan il-limitu b'tali mod li jiġu esklużi biss l-iżgħar irziezet li l-kontribuzzjoni tagħhom fil-marġini totali standard - fis-sens tad-Deċiżjoni 85/377/KEE tal-Kummissjoni (4)- ta' l-Istat Membru konċernat hi globalment ta' l-iżjed 1 %.
Artikolu 2
Id-definizzjonijiet tal-kategoriji tal-bovini maħsuba fil-paragrafu 1 ta' l-Artikolu 3, fil-paragrafu 2 ta' l-Artikolu 10, u fil-paragrafu 2 ta' l-Artikolu 12 tad-Direttiva 93/24/KEE jidhru fl-Anness I ta' din id-Deċiżjoni.
Artikolu 3
Għas-subdiviżjonijiet territorjali maħsuba fil-paragrafu 1 ta' l-Artikolu 6 tad-Direttiva 93/24/KEE, l-Istati Membri jsegwu l-livell tan-nomenklatura komuni ta' l-unitajiet territorjali statistiċi (NUTS) definit fl-Anness II ta' din id-Deċiżjoni. Huma eżentati milli jistabbilixxu riżultati għar-reġjuni li l-mandriet bovini tagħhom jammontaw għal inqas minn 1 % tat-total tal-mandriet tal-bovini fin-nazzjon.
Artikolu 4
Il-kategoriji tal-kobor tal-mandriet maħsuba fil-paragrafu 1 ta' l-Artikolu 8 tad-Direttiva 93/24/KEE jidhru fl-Anness III ta' din id-Deċiżjoni.
Artikolu 5
Il-piż tal-karkassa maħsub fil-paragrafu 1 ta' l-Artikolu 10 tad-Direttiva 93/24/KEE hu l-piż tal-friża tal-karkassa ta' annimal imbiċċer wara li jitqaxxar, li jiġi żvinat, li jitneħħew l-imsaren u l-organi ġenitali ta' fuq barra, it-tarf tad-dirgħajn fix-xikel, ir-ras, id-denb, il-kliewi u l-grass tal-kliewi kif ukoll il-bżieżel.
Artikolu 6
1. Il-lista ta' l-Istati Membri awtorizzati biex iwettqu l-istħarriġ tax-xhur ta' Mejju/Ġunju jew Novembru/Diċembru f'reġjuni magħżula, taħt riserva li dan l-istħarriġ jittratta dwar mill-inqas 70 % tal-mandriet tal-bovini, tidher fl-Anness IV punt a) ta' din id-Deċiżjoni.
2. Il-lista ta' l-Istati Membri awtorizzati biex iwettqu biss l-istħarriġ ta' Novembru/Diċembru tidher fl-Anness IV punt b) ta' din id-Deċiżjoni.
3. Il-lista ta' l-Istati Membri awtorizzati biex jipproċedu għat-tqassim reġjonali għar-riżultati definittivi ta' l-istħarriġ ta' Mejju/Ġunju tidher fl-Anness IV punt ċ) ta' din id-Deċiżjoni.
4. Il-lista ta' l-Istati Membri awtorizzati biex jipproċedu għat-tqassim stipulat skond il-kategorija tal-kobor tal-mandriet għar-riżultati ta' l-istħarriġ ta' Mejju/Ġunju tidher fl-Anness IV punt d) ta' din id-Deċiżjoni.
Artikolu 7
Id-Deċiżjoni 94/433/KE hi revokata.
Ir-referenzi magħmula għad-Deċiżjoni revokata għandhom jitqiesu daqs li kieku kienu magħmula għal din id-Deċiżjoni.
Artikolu 8
Din id-Deċiżjoni hi indirizzata lill-Istati Membri.
Magħmula fi Brussell, 26 ta' Ottubru 2004.

Labels: 17
19
10
6
15